Leif N. Olsen

Leif Nikolay Olsen (født 1. januar 1944 i Fjære) er en norsk jurist og tidligere politiembetsmann. Han er også kjent som «UP-Olsen».

Olsen avla juridisk embetseksamen (cand. jur.) ved Universitetet i Oslo i 1973. Han ble politifullmektig i Oslo 1974 og var lærer ved Politiskolen 1974–76.

I 1976 ble Olsen sjef for Utrykningspolitiet, en posisjon han hadde til 1985. Han fikk i denne perioden klengenavnet «UP-Olsen» som ble benyttet selv lenge etter han forlot UP og politiet.

Leif N. Olsen var politimester i Larvik fra 1985 til 1989.

Han var adm. direktør i Autoriserte Trafikkskolers Landsforbund fra 1989 til 2009 og var generalsekretær i Nordisk Trafikkskole Union 1992–1998.

Han er forfatter av flere fagbøker innen trafikkjus, politilære og organisasjonshistorie og var i en tiårsperiode medarbeider i NRKs program Trafikk og musikk.

Olsen-driver 
En Olsen-driver er en alkoholfri drink laget av limejuice, eplemost, ingefærøl, Farris og isbiter. Den ble oppfunnet av bartender Sven Aage Jonsbråten, oppkalt etter Leif Olsen, i anledning en kampanje for å få ned antallet tilfeller av fyllekjøring.

Utmerkelser og æresbevisninger 
Leif N. Olsen ble i 1982 tildelt Snill Gutt fra Pressefotografenes Klubb.

I 2010 ble Leif N. Olsen tildelt Kongens fortjenstmedalje i gull.

Referanser 

Norske jurister
Norske politimestere
Norske forfattere
Kongens fortjenstmedalje i gull
Personer fra Agder
Fødsler i 1944